
Versenyhelyzet a magyar bankpiacon

A magyar bankrendszer a pénzügyi és reálgazdasági válság következtében jelentős változásokon ment keresztül az elmúlt években. A nem teljesítő hitelek arányának növekedése és az egyedi kormányzati intézkedések a korábbi években kimagasló jövedelmezőség erőteljes romlását, valamint a bankok közötti aszimmetria növekedését okozta. Dolgozatomban a hazai bankrendszerben a válságot megelőző és azt követő banki stratégiák összehasonlításával és ezeknek a társadalmi jólétre gyakorolt hatásával foglalkozom.
A bankrendszer hatékony piaci működésének elengedhetetlen feltétele a megfelelő fokú verseny jelenléte a szereplők között. A bankok közötti verseny lehetséges formáit, szerepét és alakító tényezőit a szakirodalom áttekintésén és a hazai bankrendszer jellemzőinek alakulásán keresztül ismertetem, melynek következtében megmutattam, hogy a tranzakciós költségek és az információs aszimmetria akadályozhatja a versenyt.
A Magyar Nemzeti Bank felügyeleti mérlegein alapuló Panza-Rosse-féle H-statisztika, valamint a Lerner-index panelregressziós becslésének eredményei a vizsgált időszakban (2001-2012) monopolisztikus versenyre utalnak, melyet a válságot megelőzően költség- és kockázatalapú verseny, jelenleg pedig egy erősödő aszimmetria jellemez. A bankok közötti aszimmetria erősen korrelál a jelenlegi hitelezési aktivitással, ami a már megkezdődött konszolidációs folyamatokat erősíti.
Úgy vélem, hogy a bankok közötti verseny erősödését azonban nem csupán a piacszerkezeti változásoktól kellene várnunk. Véleményem szerint a hatékony piaci verseny érdekében jelenleg a legtöbbet a pénzügyi tudatosság és a tájékozottság növelésével tehetünk.



